b'\n_START_ARTICLE_\nSean Simpson\n_START_PARAGRAPH_\nSean Simpson (s. 4. toukokuuta 1960 Essex, Iso-Britannia) on britannialaissyntyinen kanadalainen j\xc3\xa4\xc3\xa4kiekkovalmentaja ja entinen pelaaja. Nykyisin h\xc3\xa4n on KHL-seura Lokomotiv Jaroslavlin p\xc3\xa4\xc3\xa4valmentajana. Pelaajana 183-senttinen ja 79-kiloinen Simpson oli vasemmalta laukova hy\xc3\xb6kk\xc3\xa4\xc3\xa4j\xc3\xa4. H\xc3\xa4n pelasi AHL:ss\xc3\xa4 New Brunswick Hawksissa ja Springfield Indiansissa, ennen kuin siirtyi pelaamaan Eurooppaan vuonna 1983. Euroopassa Simpson pelasi Hollannissa, Sveitsiss\xc3\xa4 ja Italiassa. Tilburg Trappersin vuosinaan Hollannissa Simpson pelasi my\xc3\xb6s Kanadan j\xc3\xa4\xc3\xa4kiekkomaajoukkueessa kuusi peli\xc3\xa4 tehoin 3+1. H\xc3\xa4n lopetti uransa vuonna 1992. Valmentajaura alkoi jo samana vuonna EV Zugissa, jonka valmentajana Simpson toimi vuoteen 2008 asti. H\xc3\xa4n valmensi my\xc3\xb6s Kanadaa lyhyen ajan vuonna 2008. Valmennusjakso Kanadan per\xc3\xa4simess\xc3\xa4 tuotti Spengler Cupin voiton. Vuonna 2010 h\xc3\xa4n siirtyi Sveitsin j\xc3\xa4\xc3\xa4kiekkomaajoukkueen p\xc3\xa4\xc3\xa4valmentajaksi. H\xc3\xa4n oli joukkueen valmentajana viisiss\xc3\xa4 MM-kisoissa ja yksiss\xc3\xa4 talviolympialaisissa parhaana saavutuksenaan vuoden 2013 MM-kisojen sensaatiomainen hopeamitali. Huhtikuussa 2014 Simpson siirtyi KHL-seura Lokomotiv Jaroslavlin p\xc3\xa4\xc3\xa4valmentajaksi.'